Stafettgutta etter VM-sølvet: - Vi er en skuffet gjeng
ARTIKKELEN ER OVER FIRE ÅR GAMMEL – Vi gikk for gull, og på papiret hadde vi vel det sterkeste laget vi noengang har hatt før en stafett. Da er det skuffende å gå hjem med sølv, sier Emil Hegle Svendsen til VG. 15,4 sekunder skilte Norge fra VM-gull i kveld. Ole Einar Bjørndalen sørget for en drømmestart på stafetten da han gikk en perfekt etappe - deretter sendte han Tarjei Bø ut. Han fikk problemer på stående skyting, det samme gjorde lillebror Johannes Thingnes Bø på tredjeetappen - men ankermann Emil Hegle Svendsen var med helt i teten da det hele skulle avgjøres. På siste skyting fikk Svendsen en bom, og måtte bruke Norges sjette ekstraskudd for dagen. Det er mer enn godkjent - men mot et tysk lag i knallform holdt det likevel ikke. Forspranget opp til Tyskland ble for stort for Svendsen og Norge, og mens tyskerne jublet i målområdet ble trønderen tatt i mot av en heller betuttet norsk gjeng da han krysset målstreken. – Det er skuffende at jeg ikke greier å ta inn noe på tyskeren, slår Svendsen fast.Brødrene Bø har hatt en fantastisk mesterskap i Kontiolahti, men i dag var det ikke særlig mye glede å spore hos noen av dem. – Vi er en skuffet gjeng. Hadde vi tapt mot et lag som var minuttet foran, så hadde vi bare vært nødt til å innse at noen var bedre enn oss i dag. Men vi blir ikke knust, og da er skuffende å ikke ta gullet, sier Tarjei Bø til VG. Enda mer skuffet var lillebror Johannes, VM-debutanten. Selv fikk han to bom på stående skyting, og var skuffet over at han ikke greide å tette luken opp til Tyskland i løpet av etappen sin. – Jeg er kjempeskuffet. At jeg ikke greier å hente tyskeren gjør at vi mister gullet, slår han fast.Bø svarte på mange spørsmål om det å ta sølv mens han gikk gjennom pressesonen etter løpet, og han var soleklar hele veien: Forskjellen på gull og sølv i et VM er enorm. – Jeg bryr meg ikke om sølv, jeg har lyst på gull. Jeg var sykt gira på å gjøre det bra i dag, jeg var i sonen og på hugget. Sølvet blir en nedtur. Dagens stafett var hans tredje i mesterskapssammenheng: I fjor gikk han på laget som endte på fjerdeplass etter en fiasko på siste etappe under Sotsji-OL, og tidligere i VM gikk han for laget som tok bronse på mix stafett. – Sølv er bedre enn ingenting. Men når vi er så nære, og har jobbet så lenge for dette, så er det kjedelig at det ikke går, sier han til VG.Én mann gjorde en enorm jobb for Norge i dag: Ole Einar Bjørndalen, som beskrev sin egen etappe som helt perfekt etter at han hadde vekslet. I motsetning til sine yngre lagkompiser, tok Bjørndalen sølvet med fatning. – Jeg orker ikke å være så skuffet. Det forventes at vi skal vinne, men jeg har vært med i såpass mange år at jeg vet det er tøft å vinne. Det skal klaffe for alle fire på laget. Det gjør det i dag, vi går en god stafett, sier han. Bjørndalen mener seks ekstraskudd er mer enn godkjent, og understreker at det har Norge greid å vinne med før. Men denne gangen holdt det ikke. – Resultatet preger humøret på mange her, sier han.
De tok sølv på VM-stafetten og smilte på pallen, men skiskyttergutta var fryktelig skuffet over at gullet glapp.